Diari Oficial de la Generalitat Valenciana


Sumari del DOGV 2975, del 21-04-1997 (1997/905074)

Resolució de 30 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/30/(6)/dof/vci/html**

### Dades del document

Número de DOGV
:   2975

Data del DOGV
:   21-04-1997

Secció del DOGV
:   I. DISPOSICIONS GENERALS

Número del document
:   1997/905074


Data del document
:   30-08-1996

Organisme emissor


Tipus de document
:   Resolució

Descriptors 

:   * Tuéjar
    * vigilància del medi ambient
    * impacte ambiental

Resolució de 30 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 141/96-AIA, referent a l'explotació d'una pedrera de guixos per a la sol·licitud de la concessió directa anomenada El Prado número 2.741, al terme municipal de Tuéjar (Los Serranos), el promotor del qual és l'empresa Yesos Mon   
Vist que l'estudi d'impacte ambiental va ser remés pel Servei Territorial d'Indústria i Energia en data 3 de maig de 1996, en el qual es comunicava que la informació pública la duria a terme l'esmentat organisme.   
Vist que l'estudi d'impacte ambiental ha sigut sotmés al tràmit d'informació pública per l'esmentat Servei Territorial, mitjançant un anunci publicat en el Butlletí Oficial de la Província de València número 118, de data 18 de maig de 1996, sense que s'hi presentaren al·legacions, segons consta en el corresponent certificat del director territorial, rebut en data 12 de juliol.   
Vist que, com a conseqüència de les consultes realitzades en data 3 de juny a l'Ajuntament de Tuéjar, a la Direcció General de Patrimoni Artístic, a la Direcció General de Desenvolupament Forestal i a la Subdirecció Territorial de Medi Ambient perquè pogueren aportar els seus informes, propostes o al·legacions en el termini de 20 dies, s'ha rebut fins avui únicament un informe de la Subdirecció Territorial de Medi Ambient, de data 8 de juliol, en el qual s'especifica que l'explotació minera projectada no afecta cap via pecuària classificada, per la qual cosa no hi ha inconvenient per a la seua autorització en aquest sentit.   
Atés que el lloc previst per a l'explotació presenta una forma aproximadament triangular i allargada en direcció nord-oest-sud-est, en l'extrem nord-occidental es localitza el xicotet perímetre d'una pedrera ja existent, la qual continuaria avançant progressivament cap al sud-est, seguint l'aflorament de guixos existent.   
   
Atés que, segons la còpia del plànol de classificació del sòl aportat per l'estudi d'impacte ambiental, les actuals normes subsidiàries de planejament del terme municipal de Tuéjar determinen el mateix perímetre de l'explotació sol·licitada com a sòl no urbanitzable de protecció minera.   
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.   
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables.   
   
Atés que l'article 5 de la Llei 2/1989 d'Impacte Ambiental atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.   
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer, del Consell de la Generalitat Valenciana atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.   
   
Per tot això, fent ús de les facultats que tinc legalment atribuïdes, formule la següent declaració d'impacte ambiental:   
   
Primer   
Estimar acceptable, a l'únic efecte ambiental, i sense perjudici de l'obtenció prèvia de les autoritzacions sectorials que li siguen aplicables, i en especial de la llicència d'activitat municipal, l'explotació de la pedrera de guix anomenada El Prado, del terme municipal de Tuéjar, d'acord amb el contingut de l'estudi d'impacte ambiental-pla de restauració tramitat i amb el compliment de les condicions següents:   
- Amb caràcter immediat i prioritari, se sanejarà i restaurarà el front sud-occidental de l'actual pedrera existent (que presenta en l'actualitat un tall vertical d'uns 15 metres d'alçària) amb els criteris de restauració especificats en els punts 3 i 4 d'aquesta declaració d'impacte ambiental i dins de les possibilitats de disponibilitat de terrenys. En aquest sentit poden plantejar-se tres alternatives: a) la reculada de l'actual front, b) l'aportació de merials (talús de rebliment) o c) una solució mixta entre les anteriors. En cas de trobar qualsevol dificultat per al compliment d'aquesta condició, el promotor haurà de fer saber el fet a aquesta Direcció General en el termini de tres mesos comptadors des de la recepció de la notificació d'aquesta declaració d'impacte ambiental.   
   
- El desenvolupament i avanç de la futura explotació s'haurà de realitzar per fases alternades amb les labors de restauració, per a la qual cosa es tindrà com a objectiu prioritari l'esgotament d'aquells fronts d'explotació que es troben més pròxims al perímetre de la pedrera, a fi de reduir tot el possible la superfície afectada per les extraccions en cada moment, dins de les necessitats mínimes d'espai i maniobrabilitat. En tot cas i a tal fi, el successius plans anuals de labors que s'han de presentar davant el Servei Territorial d'Indústria i Energia per a la seua aprovació, hauran de justificar adequadament el compliment d'aquesta condició.   
- S'ha observat una falta de concordança entre el text i els plànols números 8 i 9 de l'estudi d'impacte ambiental, pel que fa a l'alçària i els talussos finals previstos. En conseqüència, tots els talussos finals resultants de l'explotació s'hauran d'adaptar als criteris que reflecteix el plànol número 9, és a dir, alçària màxima de banc de 5 metres i inclinació no superior a 45ø respecte a l'horitzontal, amb bermes intermèdies de 5 metres d'amplària.   
- Per a la revegetació, després de la projectada aportació de terra vegetal, es procedirà a plantar (no sols sembrar) exemplars de les espècies arbustives previstes, amb una densitat almenys de 2.500 plançons per hectàrea, a més de la sembra amb herbàcies i plantació de pins prevista.   
- En les zones restaurades s'aplicaran els regs calguen per al perfecte desenvolupament de les espècies vegetals implantades i sembrades i es procedirà a les cures i la reposició de marres que resulten necessàries.   
- Es recorda al promotor la prohibició de realitzar qualsevol tipus d'abocament no autoritzat; especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/1986, Bàsica de Residus Tòxics i Perillosos.   
- Si durant el desenvolupament de l'activitat es detectara la presència de restes arqueològiques, etnològiques o paleontològiques, el promotor haurà de comunicar-ho immediatament a la Direcció General de Patrimoni Artístic i adoptar les mesures necessàries per a la seua protecció.   
- El promotor queda obligat a presentar davant el Servei Territorial d'Indústria i Energia, abans del 31 de gener de cada any, un informe anual en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en aquesta declaració d'impacte ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.   
   
Segon   
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici que utilitzen els mitjans que en defensa del seu dret estimen pertinents.   
   
Tercer   
Publicar en el Diari Oficial de la Generalitat Valenciana aquesta declaració d'impacte ambiental.   
   
   
València, 30 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI